Broj: 711-I-1212-M-106/18-02-11

Zagreb, 24. kolovoza 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Zdravka Zrinušića, državnog tajnika u Ministarstvu financija**,na 20. sjednici, održanoj 24. kolovoza 2018.g., daje sljedeće:

**MIŠLJENJE**

 **Na temelju članka 14. stavka 2. ZSSI-a, dužnosnik Zdravko Zrinušić može, istovremeno uz obnašanje dužnosti državnog tajnika u Ministarstvu financija, biti član Upravnog vijeća Agencije za ugljikovodike, budući je navedena ustanova proglašena pravnom osobom od posebnog državnog interesa, ali pritom nema pravo na naknadu, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnio je Zdravko Zrinušić, državni tajnik u Ministarstvu kulture. U knjigama ulazne pošte zahtjev je zaprimljen 16. kolovoza 2018.g., pod poslovnim brojem: 711-U-2470-M-106/18-01-2, povodom kojeg se vodi predmet broj M-106/18.

Člankom 3. stavkom 1. podstavkom 6. ZSSI-a propisano je da su zamjenici ministra dužnosnici u smislu navedenog Zakona. Povjerenstvo ukazuje da je Zaključkom broj 711-I-1781-IK-1533/16-01-1, donesenim na 157. sjednici Povjerenstva, održanoj dana 17. studenoga 2016.g., utvrdilo da su državni tajnici dužnosnici u smislu članka 3. stavka 1. podstavka 6. ZSSI-a te da se na iste primjenjuju odredbe ZSSI-a, s obzirom da je odredbama Zakona o izmjenama i dopunama Zakona o sustavu državne uprave („Narodne novine“ broj 93/16.) dužnost „zamjenik ministra“ zamijenjena u dužnost „državni tajnik“. Stoga je i Zdravko Zrinušić, povodom obnašanja dužnosti državnog tajnika u Ministarstvu financija, obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik u bitnom navodi kako je rješenjem Vlade Republike Hrvatske od 2. kolovoza 2018.g., KLASA: 080-02/18-01/128, URBROJ: 50301-15/07-18-02, imenovan članom Upravnog vijeća Agencije za ugljikovodike.S tim u vezi dužnosnik traži mišljenje Povjerenstva može li, istovremeno uz obnašanje dužnosti državnog tajnika u Ministarstvu financija, biti i član Upravnog vijeća navedene Agencije.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Za članstvo u upravnim vijećima ustanova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka ZSSI-a, Predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

U sudskom registru Trgovačkog suda u Zagrebu, pod MBS: 080896056, upisana je ustanova naziva „Agencija za ugljikovodike“, OIB: 72156517632 (u daljnjem tekstu: **Agencija**). Osnovič navedene ustanove je Republika Hrvatska, a ustanova je osnovana za sustavnu operativnu podršku nadležnim tijelima u poslovima vezanim za istraživanje i eksploataciju ugljikovodika, geotermalnih voda za energetske svrhe, kao i za trajno zbrinjavanje plinova u geološkim strukturama te u poslovima osiguranja obveznih zaliha nafte i naftnih derivata. Agencija je osnovana Zakonom o osnivanju agencije za ugljikovodike od 24. siječnja 2014.g. („Narodne novine“ broj 14/14. i 73/17.).

Zakonom o osnivanju Agencije za ugljikovodike propisano je da su tijela Agencije Upravno vijeće i Uprava. Upravno vijeće upravlja Agencijom, a čine ju predsjednik i pet članova. Predsjednik Upravnog vijeća je državni dužnosnik iz središnjeg tijela državne uprave nadležnog za poslove energetike. Članove Upravnog vijeća čine državni dužnosnici središnjih tijela državne uprave nadležnih za poslove: financija, zaštite okoliša, gospodarstva i prostornog uređenja. Vlada Republike Hrvatske, na prijedlog ministra nadležnog za energetiku, imenuje predsjednika i članove Upravnog vijeća, a po prethodnom prijedlogu nadležnih ministara iz stavka 3. ovoga članka.

Uvidom u Registar ustanova i izvanproračunskih fondova od posebnog interesa, koji vodi Povjerenstvo, utvrđeno je da se u istom nalazi i Agencija za ugljikovodike, te da je ista proglašena od posebnog državnog interesa sukladno članku 14. stavku 3. ZSSI-a. Odluka na temelju kojeg je navedena osoba utvrđena od posebnog državnog interesa je: Odluka o popisu pravnih osoba od posebnog državnog interesa od 15. prosinca 2010.g., Odluka o izmjenama i dopunama Odluke o popisu pravnih osoba od posebnog državnog interesa od 31. siječnja 2014.g, Odluka o izmjenama i dopunama Odluke o popisu pravnih osoba do posebnog interesa od 15. svibnja 2015.g. i Odluka o dopuni Odluke o popisu pravnih osoba od posebnog državnog interesa od 25. rujna 2015.g.

Uvidom u Izvješće o imovinskom stanju dužnosnika, koje je dužnosnik Zdravko Zrinušić podnio 4. lipnja 2018.g., povodom stupanja na dužnost državnog tajnika u Ministarstvu financija, utvrđeno je kako dužnosnik nije član upravnih vijeća drugih ustanova, odnosno da je pod rubrikom „Članstva i funkcije dužnosnika u drugim pravnim osobama, udruženjima i organizacijama“ naveo kako iste ne postoje.

Slijedom navedenog, Povjerenstvo je povodom podnesenog zahtjeva za davanjem mišljenja utvrdilo kako, na temelju članka 14. stavka 2. ZSSI-a, dužnosnik Zdravko Zrinušić može istovremeno uz obnašanje dužnosti državnog tajnika u Ministarstvu financija biti član Upravnog vijeća Agencije za ugljikovodike, budući je navedena ustanova proglašena pravnom osobom od posebnog državnog interesa. Pritom dužnosnik nema pravo na naknadu, osim prava na naknadu putnih i drugih opravdanih troškova.

Povjerenstvo napominje da ograničenje obavljanja funkcije člana upravnog vijeća ustanova iz članka 14. stavka 1. i 2. ZSSI-a, na temelju članka 20. stavka 3. ZSSI-a obvezuje dužnosnike od dana stupanja na dužnost za vrijeme obnašanja dužnosti te daljnjih dvanaest mjeseci od dana prestanka obnašanja dužnosti.

Slijedom navedenog Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Zdravko Zrinušić, elektroničkom dostavim
2. Objava na internetskoj stranici Povjerenstva
3. Pismohrana